SET ปิดเช้าพุ่ง 8 จุด รับปัจจัยบวกรอบด้าน แนะจับตาประชุมครม.สัญจรวันนี้
SET ปิดเช้าพุ่ง 8 จุด รับแรงหนุนกลุ่มพลังงาน-ค้าปลีก-แบงก์ แนะจับตาประชุมครม.สัญจรวันนี้ ส่วนบ่ายนี้ตลาดฯยังมีทิศทางดีมีลุ้นขึ้นต่อ ให้แนวรับ 1,640 แนวต้าน 1,650 จุด
16 พ.ย. 2564

โดยนักวิเคราะห์ กล่าวว่า ตลาดหุ้นไทยเช้านี้ปรับตัวขึ้นได้ดี ได้รับแรงหนุนจากหุ้นในกลุ่มพลังงานหลังราคาน้ำมันดิบยืนได้ดี, กลุ่มค้าปลีกและกลุ่มธนาคาร รับผลจากเศรษฐกิจไทยไตรมาส 3/2564 ออกมาดีกว่าคาด และมุมมองปี 2565 ก็ดี ทำให้หุ้น Domestic play ปรับขึ้น อีกทั้งกลุ่มแบงก์ยังรับผลบวกอัตราผลตอบแทนพันธบัตร (Bond yield) ทั้งของสหรัฐฯและไทยต่างปรับขึ้นด้วย
อย่างไรก็ดีแนะติดตาม Outlook ของบริษัทจดทะเบียน (บจ.) ที่ต่างทยอยออกมาให้ข้อมูลถึงแนวโน้มผลประกอบการในระยะต่อไป และการประชุมคณะรัฐมนตรี (ครม.) สัญจร ว่าจะมีประเด็นใดออกมาบ้าง ส่วนนอกประเทศติดตามยอดค้าปลีกเดือน ต.ค.ของสหรัฐฯที่จะออกมาในวันนี้
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก – ลบสลับกัน
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯมีทิศทางที่ดีทำให้มีโอกาสปรับขึ้นไปต่อได้ โดยมีแนวรับ 1,640 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 2,976.57 ล้านบาท ปิดที่ 135.50 บาท เพิ่มขึ้น 2.50 บาท
KBANK มูลค่าการซื้อขาย 2,545.64 ล้านบาท ปิดที่ 148.00 บาท ราคาไม่เปลี่ยนแปลง
TRUE มูลค่าการซื้อขาย 2,441.73 ล้านบาท ปิดที่ 4.16 บาท เพิ่มขึ้น 0.04 บาท
EA มูลค่าการซื้อขาย 1,882.07 ล้านบาท ปิดที่ 70.00 บาท เพิ่มขึ้น 1.00 บาท
MEGA มูลค่าการซื้อขาย 1,316.14 ล้านบาท ปิดที่ 53.00 บาท เพิ่มขึ้น 5.50 บาท
 
 
 